Številka: 1003-20/2025

Na podlagi 57. in 58. čl. Zakona o javnih uslužbencih (Ur. l. RS, št. 63/07 ZJU-UPB3, s spremembami, v nadaljevanju: ZJU) Ministrstvo za naravne vire in prostor, Inšpektorat Republike Slovenije za naravne vire in prostor, Dunajska cesta 56, 1000 Ljubljana, objavlja javni natečaj za zasedbo prostega uradniškega delovnega mesta:

**GRADBENI INŠPEKTOR v Območni enoti Koper, IP Postojna (DM: 147)**

**Kandidati, ki se bodo prijavili na prosto delovno mesto, morajo izpolnjevati naslednje pogoje:**

* **posebne pogoje,** določene v 89. členu Gradbenega zakona (GZ-1), in imajo izobrazbo, pridobljeno po študijskih programih najmanj ravni 1. stopnje oz. izobrazbo, ki ustreza ravni izobrazbe, pridobljene po študijskih programih 1. stopnje, z naslednjega področja:

1. **Gradbeništvo** (po Klasius-P-16: 0732) ali
2. **Arhitektura, prostorsko načrtovanje in urbanizem** (po Klasius-P-16: 0731) ali
3. **Metalurgija, strojništvo in kovinarstvo** (po Klasius-P-16: 0715) ali
4. **Pravo** (po Klasius-P-16: 0421) ali
5. **Interdisciplinarne izobraževalne aktivnosti, pretežno tehnika, proizvodne tehnologije in gradbeništvo** (po Klasius-P-16: 0788);

* najmanj 4 leta delovnih izkušenj po pridobitvi strokovnega naziva;
* **delovne izkušnje s področja graditve objektov, v skladu z 89. čl. GZ-1;**
* državljanstvo Republike Slovenije,
* znanje uradnega jezika,
* strokovni izpit za inšpektorja (če ga kandidat nima, ga mora opraviti v najkasneje 6 mesecih od dneva imenovanja za inšpektorja),
* opravljeno obvezno usposabljanje za imenovanje v naziv (če ga kandidat nima, ga mora opraviti najkasneje v enem letu od sklenitve pogodbe o zaposlitvi),
* kandidat ne sme biti pravnomočno obsojen zaradi naklepnega kaznivega dejanja, ki se preganja po uradni dolžnosti, in ne sme biti obsojen na nepogojno kazen zapora v trajanju več kot šest mesecev,
* zoper kandidata ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

**Posebnost delovnega mesta:** delo s posebnimi pooblastili (2. odst. 2. čl. Zakona o inšpekcijskem nadzoru).

**Zaželeno** je, da ima kandidat vozniški izpit B kategorije.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oz. pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Predpisane delovne izkušnje se skrajšajo za tretjino, če ima kandidat univerzitetno izobrazbo (2. stopnja) ali visoko strokovno izobrazbo s specializacijo oz. magisterijem znanosti. Če ima kandidat opravljen pravniški državni izpit oz. pravosodni izpit, se predpisane delovne izkušnje skrajšajo za eno leto. (54. čl. Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih).

**Naloge delovnega mesta so:**

* opravljanje nadzorstva na področju, za katerega je pristojen,
* vodenje postopkov in izrekanje ukrepov v skladu z Zakonom o inšpekcijskem nadzoru, Zakonom o splošnem upravnem postopku in drugimi predpisi s področja, za katerega je pristojen,
* vodenje postopkov in izrekanje ukrepov v skladu z Zakonom o prekrških,
* vlaganje kazenskih ovadb za ugotovljena kazniva dejanja,
* samostojno oblikovanje poročil o stanju na področju dela, ki ga izvaja,
* sodelovanje pri oblikovanju poročil o stanju dela inšpekcije,
* vodenje predpisanih in internih evidenc s področja nadzora ter s področja prekrškov,
* opravljanje drugih nalog podobne zahtevnosti.

**Prijava mora vsebovati:**

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna vrsta študijskega programa in smer izobrazbe ter datum zaključka študija (diploma) in ustanova, na kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogojev glede zahtevanih delovnih izkušenj (opis mora vsebovati navedbo delodajalca oz. druge fizične ali pravne osebe, za katero je kandidat opravljal delo, datum začetka in konca opravljanja dela, opis dela in stopnjo zahtevnosti delovnega mesta);
3. **fotokopijo verodostojnega dokazila o delovnih izkušnjah s področja graditve objektov** (pogodba o zaposlitvi, potrdilo delodajalca, ipd.) iz katerega je razvidno izpolnjevanje pogoja glede zahtevanih delovnih izkušenj – področje graditve objektov;
4. izjavo kandidata, da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

1. izjavo kandidata, da za namen tega natečajnega postopka dovoljuje Inšpektoratu RS za naravne vire in prostor, da iz uradnih evidenc pridobi podatke iz 1. in 4. točke in podatke o obveznih zavarovanjih (ZPIZ).

Izpolnjevanje zahtevanih pogojev kandidat dokazuje s predložitvijo pisne »Izjave kandidata o izpolnjevanju pogojev« (izpolnjen obrazec). Če kandidat z vpogledom v uradne evidence ne soglaša (ne podpiše izjave), mora vlogi sam priložiti ustrezna dokazila – v nasprotnem primeru se vloga kot nepopolna zavrže.

**Prijava se obvezno odda na priloženem obrazcu »Vloga za zaposlitev«.** Obrazca se ne spreminja, lahko pa se po potrebi doda vrstice za vnos podatkov.

**Obvezno** je treba priložiti kopijo verodostojnega dokazila o delovnih izkušnjah s področja graditve objektov.

**Zaželeno** je, da kandidat prijavi priloži tudi kopijo dokazila o izobrazbi (diploma), Europass življenjepis in dokazila o opravljenih strokovnih izpitih.

Strokovna usposobljenost kandidatov se bo presojala na podlagi navedb v prijavi, priloženih pisnih izjav in dokazil ter na podlagi razgovora, poleg tega pa lahko tudi z drugimi metodami preverjanja (pisno oz. praktično preverjanje znanja).

V skladu z 12. čl. Uredbe o postopku za zasedbo delovnega mesta v organih državne uprave in v pravosodnih organih (Ur. l. RS, št. 139/06 in 104/10) se bodo v izbirni postopek uvrstile samo popolne in pravočasno prispele prijave ter le tisti kandidati, ki izpolnjujejo natečajne pogoje. Kandidati, ki ne izpolnjujejo natečajnih pogojev, se ne uvrstijo v izbirni postopek, o čemer jim bo izdan sklep (61.a čl. ZJU).

Z izbranim kandidatom bomo sklenili pogodbo o zaposlitvi na uradniško delovno mesto Gradbeni inšpektor (DM: 147), delovno razmerje za **nedoločen čas,** s polnim delovnim časom (40 ur/teden) in **3 mesečnim poskusnim delom.** Naloge na tem uradniškem delovnem mestu se opravljajo v nazivu inšpektor III, inšpektor II in inšpektor I. Izhodiščni plačni razred delovnega mesta je 25 (osnovna plača po Plačni lestvici iz Priloge 1 ZSTSPJS je 2.548,92 EUR bruto). Javni uslužbenec pridobi pravico do izplačila osnovne plače v vrednosti plačnega razreda postopno, na način iz 3. točke 1. odst. 101. člena ZSTSPJS (od 1. 10. 2025 je osnovna plača: 2.311,39 EUR bruto).

Izbrani kandidat bo delo opravljal v poslovnih prostorih Inšpektorata Republike Slovenije za naravne vire in prostor, **Območna enota Koper, Inšpekcijska pisarna Postojna, Kolodvorska cesta 5a, 6230 Postojna,** in na terenu.

Izbrani kandidat mora po imenovanju v naziv, najpozneje pa v enem letu od sklenitve pogodbe o zaposlitvi, opraviti usposabljanje za imenovanje v naziv (89. čl. ZJU), razen v primeru, da ima opravljen strokovni izpit (državni izpit iz javne uprave).

V skladu z 12. čl. Zakona o inšpekcijskem nadzoru (ZIN, Ur. l. RS, št. 43/07 in 40/14) se lahko izjemoma za inšpektorja imenuje oseba, ki nima strokovnega izpita za inšpektorja, vendar mora ta izpit opraviti najkasneje v šestih mesecih od dneva imenovanja za inšpektorja, sicer pogodba o zaposlitvi preneha veljati (1. tč. 1. odst. 154. čl. ZJU v povezavi z 2. odst. 12. čl. ZIN).

Če izbrani kandidat ne podpiše pogodbe o zaposlitvi in je opravil zdravniški pregled, se mu zaračuna strošek zdravniškega pregleda.

**Rok za prijavo** je **15 dni** od objave javnega natečaja na spletni Portala GOV.SI in Zavoda RS za zaposlovanje.

Kandidat pošlje pisno prijavo na priloženem obrazcu **Vloga za zaposlitev,** ki jo pošlje v zaprti kuverti z oznako: »Za javni natečaj – Gradbeni inšpektor (DM: 147)«, na naslov: Inšpektorat Republike Slovenije za naravne vire in prostor, Služba za splošne in pravne zadeve, Dunajska cesta 56, 1000 Ljubljana. Za pisno obliko prijave se šteje tudi elektronska oblika, poslana na elektronski naslov: [kadrovska.irsnvp@gov.si](mailto:kadrovska.irsnvp@gov.si), pri čemer veljavnost prijave ni pogojena z elektronskim podpisom. Prijava je pravočasna, če je oddana priporočeno na pošto ali poslana po e-pošti najkasneje zadnji dan roka za prijavo.

O izbiri oz. ne izbiri bo vsakemu kandidatu, ki je sodeloval v izbirnem postopku, izdan sklep.

Obvestilo o končanem postopku javnega natečaja bo objavljeno na spletni strani Portala GOV.SI (Prosta delovna mesta v državni upravi): <https://www.gov.si/zbirke/delovna-mesta/>.

Informacije o izvedbi postopka dobite vsak delovni dan med 10. in 11. uro na telefonski številki: (01) 420 44 75 pri mag. Jasni Rakuljić Zelov.

V besedilu javnega natečaja so izrazi, zapisani v moški slovnični obliki, uporabljeni kot nevtralni za ženske in moške.

Objaviti: Portal GOV.SI (Objave delovnih mest) in Zavod RS za zaposlovanje